L'Ajuntament de Sagunt instarà la Conselleria que dote de connexió directa amb autobús les platges d’Almardà i Corinto amb València
31 de gener 2020

El Ple de l'Ajuntament de Sagunt, en la seua sessió ordinària de gener celebrada ahir, va aprovar instar la Conselleria de Política Territorial, Obres Públiques i Mobilitat que modifique la línia 115 d'autobús interurbà, dotant de connexió directa les platges d’Almardà i Corinto amb València. La moció, presentada pel portaveu del PSOE i regidor de Mobilitat Urbana, Javier Raro, va ser aprovada per unanimitat.

Els acords obtinguts d'esta moció han sigut, d'una banda, instar la Conselleria de Política Territorial, Obres Públiques i Mobilitat que modifique la Línia 115 d'autobús interurbà per a connectar este nucli urbà amb València, i que modifique el projecte bàsic CV-102 València Metropolitana Nord que està actualment en procés de licitació. I, d'altra banda, l'Ajuntament de Sagunt es compromet a continuar avançant en les millores de la connexió actual que es presta mitjançant el servici urbà de viatgers a Almardà i Corinto, especialment quant a la connexió directa amb l'estació de Renfe Rodalia de Sagunt.

La moció presentada va tindre una esmena per part del grup municipal d’Iniciativa Porteña que va ser acceptada i que indicava que l'Ajuntament sol·licitarà a la Generalitat Valenciana i a la Conselleria corresponent que els plecs de condicions per a l'execució del servici d'autobús Sagunt-València recullen un únic preu per al trajecte, siga l'origen de destinació tant a Port de Sagunt com Sagunt, sempre tenint com a referència el preu més baix dels dos.

![](/media/mxymhbmk/29-europa_04.jpg)  
_L'avinguda Europa d'Almardà_  
  

Segons recull la moció presentada, actualment, el nucli urbà format per les platges d’Almardà, Corinto i Malva-rosa no compta amb connexió amb la capital provincial, perquè la Línia 115 d'autobús interurbà que connecta Sagunt, Port Sagunt i València té eixida i arribada de 3 expedicions a la platja de Canet d’En Berenguer, a escassos 200 metres de l'inici d’Almardà, però cap d'estes expedicions allarga el seu recorregut per l'Avinguda Europa permetent la connexió directa dels residents en Almardà i Corinto amb València.

La Conselleria té en procés la licitació dels nous projectes de servici públic de transport mitjançant autobús. El projecte CV-102 (València Metropolitana Nord) que recull les diferents línies entre Sagunt, Port de Sagunt i València no contempla, ni en el seu projecte inicial d'agost de 2018, ni en el definitiu d'abril de 2019, cap connexió de les platges d’Almardà amb València, quedant de nou l'inici o fi d'algunes de les expedicions a la platja de Canet d'En Berenguer.

Quant al servici urbà d'autobús, la platja d’Almardà compte en l'actualitat amb la línia Urbà 2, la qual connecta en 8 de les seues expedicions este nucli urbà amb el Port de Sagunt i l'Hospital de Sagunt, no tenint per tant de connexió directa amb l'estació de Renfe Rodalia de Sagunt. A més, la connexió amb València i Sagunt s'ha de realitzar mitjançant un complicat transbord de més de 20 minuts d'espera en la majoria dels casos.

El Pla de Mobilitat Urbana Sostenible municipal, aprovat pel Ple del 27 de març de 2018, establia en l’Annex II del document de propostes algunes mesures encaminades a millorar la connexió mitjançant autobús dels nuclis d’Almardà i Corinto. Algunes d'estes propostes són ampliar les freqüències de pas de l'autobús urbà o estendre el servici fins a la zona del càmping de la Malva-rosa, totes dos en els mesos d'estiu. A més, es proposava estendre el recorregut de la línia Urbà Port fins a l'estació de Renfe Rodalia i, per part de la Línia 115 d'interurbà estendre el seu recorregut fins a les platges d’Almardà, Corinto i Malva-rosa.​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-instara-la-conselleria-que-dote-de-connexio-directa-amb-autobus-les-platges-d-almarda-i-corinto-amb-valencia/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-instara-la-conselleria-que-dote-de-connexio-directa-amb-autobus-les-platges-d-almarda-i-corinto-amb-valencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-instara-la-conselleria-que-dote-de-connexio-directa-amb-autobus-les-platges-d-almarda-i-corinto-amb-valencia/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-instara-la-conselleria-que-dote-de-connexio-directa-amb-autobus-les-platges-d-almarda-i-corinto-amb-valencia/)